Diari Oficial de la Generalitat Valenciana


Sumari del DOGV 8077, del 05-07-2017 (2017/6078)

DECRET 80/2017, de 23 de juny, del Consell, pel qual es regula l'actuació, el funcionament i l'organització de la inspecció d'educació de la Comunitat Valenciana.
------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2017/06/23/80/dof/vci/html**

### Dades del document

Número de DOGV
:   8077

Data del DOGV
:   05-07-2017

Secció del DOGV
:   I. DISPOSICIONS GENERALS

Número del document
:   2017/6078


Data del document
:   23-06-2017

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * organització de l'ensenyament
    * personal docent
    * inspecció escolar
    * ensenyament públic
    * legislació

DECRET 80/2017, de 23 de juny, del Consell, pel qual es regula l'actuació, el funcionament i l'organització de la inspecció d'educació de la Comunitat Valenciana. [2017/6078]  
ÍNDEX  
  
Preàmbul  
Capítol I. Disposicions de caràcter general  
Article 1. Objecte  
Article 2. Àmbit d'aplicació  
Article 3. Funcions de la inspecció d'educació  
Article 4. Atribucions de les persones que exerceixen la inspecció d'educació  
Capítol II. Organització, estructura, dependència i funcionament de la inspecció d'educació  
Secció primera. Organització  
Article 5. Principis d'organització de la inspecció d'educació  
Article 6. Participació i comunicació  
Secció segona. Estructura  
Article 7. Estructura de la inspecció d'educació  
Article 8. La inspecció general d'educació  
Article 9. Funcions de l'inspector o de la inspectora general d'educació  
Article 10. Inspectors i inspectores adscrits a la inspecció general  
  
Article 11. Les inspeccions territorials d'educació  
Article 12. Funcions de l'inspector o inspectora cap territorial  
  
Article 13. El Consell General de la inspecció d'educació  
Article 14. Els consells territorials de la inspecció d'educació  
Article 15. Les comissions territorials de la inspecció d'educació  
  
Article 16. Zones d'intervenció i circumscripcions  
Article 17. Àrees específiques i agrupacions per equips de treball  
  
Secció tercera. Dependència  
Article 18. Dependència de la inspecció d'educació  
Secció quarta. Funcionament  
Article 19. Plans d'actuació  
Article 20. Exercici de la inspecció d'educació  
Article 21. Sistema de gestió de la inspecció d'educació  
Article 22. Condicions de treball  
Article 23. Règim retributiu  
Capítol III. Accés al cos d'inspectors d'educació i provisió de llocs de treball  
Secció primera. Accés al cos d'inspectors d'educació  
Article 24. Requisits  
Article 25. Principis rectors del procediment  
Secció segona. Provisió de llocs de treball  
Article 26. Concurs de trasllats  
Article 27. Provisió de llocs de treball de caràcter temporal  
Capítol IV. Formació de la inspecció d'educació  
Article 28. Formació i actualització professional del personal inspector d'educació  
Capítol V. Avaluació de la inspecció d'educació  
Article 29. Plans d'avaluació  
Article 30. Memòria anual de la inspecció d'educació  
Article 31. Avaluació de la funció inspectora  
Disposicions addicionals  
Disposició addicional primera. Constitució dels òrgans col·legiats  
  
Disposició addicional segona. Incidència pressupostària  
Disposició addicional tercera. Denominacions dels llocs de treball corresponents a la inspecció d'educació  
Disposicions transitòries  
Disposició transitòria primera. Formes temporals de provisió de llocs  
Disposició transitòria segona. Drets inherents  
Disposició transitòria tercera. Requisits d'accés  
Disposició derogatòria  
Única. Derogació normativa  
Disposicions finals  
Disposició final primera. Modificació del Decret 110/2010  
Disposició final segona. Desplegament normatiu  
Disposició final tercera. Entrada en vigor  
  
  
PREÀMBUL  
  
La Constitució Espanyola del 1978 declara, en el capítol II, secció I, els drets fonamentals i reconeix l'exercici de les llibertats públiques. L'article 27.8 estableix que els poders públics inspeccionaran i homologaran el sistema educatiu per a garantir el compliment de les lleis.  
  
L'article 53 de l'Estatut d'Autonomia de la Comunitat Valenciana estableix que són de competència exclusiva de la Generalitat la regulació i l'administració de l'ensenyament en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, el despleguen, i de les facultats que atribueix a l'Estat el número 30 de l'apartat 1 de l'article 149 de la Constitució Espanyola.  
La Llei orgànica 2/2006, de 3 de maig, d'educació, en l'article 148, encomana a les administracions públiques competents ordenar, regular i exercir la inspecció d'educació dins del respectiu àmbit territorial, i estableix, en el títol VII, que les competències esmentades siguen exercides a través del cos d'inspectors d'educació.  
En l'article 154 s'atribueix a les administracions educatives la regulació de l'estructura i del funcionament dels òrgans que establisquen per a l'exercici de la inspecció d'educació en els seus respectius àmbits territorials.  
Aquesta llei justifica l'aprovació d'un nou decret per a desplegar el títol VII i actualitzar l'organització i el funcionament de la inspecció d'educació de la Comunitat Valenciana, atenent els principis de coordinació, jerarquia, autonomia, participació, professionalitat i millora contínua.  
L'avaluació del sistema, la participació en la difusió de les millors pràctiques comparades, la propiciació de l'autonomia dels centres i la rendició de comptes d'aquests han de ser eixos rellevants per a la millora en les pràctiques d'ensenyament, en els aprenentatges de l'alumnat, en la gestió dels centres i en la presa de decisions.  
En el context actual de la societat de la informació i del coneixement, es plantegen noves necessitats formatives, i és necessari que el sistema educatiu a la Comunitat Valenciana responga als nous reptes. El principal objectiu consisteix a garantir el dret a una educació integral i democràtica que promoga la participació de la comunitat educativa en concordança amb els objectius educatius plantejats per la Unió Europea per als pròxims anys.  
En aquest context canvia el perfil educatiu que les persones necessiten i demanen, i es produeix un desplaçament de l'interés, des del mer control dels recursos i els continguts de l'educació cap a un plantejament més ampli d'aquell que també contempla l'atenció pels resultats i la millora dels processos. Com a conseqüència, s'ha de potenciar l'autonomia pedagògica i de gestió dels centres educatius, la qual cosa, al seu torn, requereix sistemes d'indicadors per a l'avaluació del sistema educatiu que proporcionen una informació pública del progrés d'aquest.  
  
Per a una consecució més eficaç d'aquests fins, s'ha de regular el funcionament de la inspecció d'educació de manera que puga garantir-se que tots els centres exercisquen la seua activitat en condicions d'igualtat, especialment quant a l'escolarització de l'alumnat, la gestió democràtica, el control social dels fons públics i les condicions laborals i de titulació del professorat.  
Per tant, és necessari que la inspecció d'educació s'oriente cap a un model d'actuació que assumisca el compromís de disposar d'una organització eficaç, caracteritzada per la participació dels seus professionals en la gestió diària de les activitats i serveis oferits i orientada a la millora contínua dels seus processos.  
El treball de la inspecció d'educació ha d'avançar cap a un model d'intervenció basat en la supervisió, l'assessorament, el control i l'avaluació del sistema educatiu valencià des d'una perspectiva global i integradora i que afavorisca la participació de la comunitat educativa.  
  
D'aquesta manera, s'han d'assentar unes bases sòlides que permeten a la inspecció d'educació abordar un futur orientat a ser el referent en els centres educatius per la seua influència en la contribució a la millora, a assegurar el dret a l'educació de tot l'alumnat, a erigir-se en el servei o organització preferent que informe l'administració educativa sobre el funcionament del sistema educatiu, a constituir-se en una organització innovadora que genere un sentiment de pertinença a un projecte compartit i a tindre el reconeixement social i de la comunitat educativa.  
  
Mitjançant la intervenció en els centres, com a eix fonamental de la seua actuació, la inspecció d'educació ha de respondre a la condició de factor de millora i d'equitat de l'ensenyament que li atribueix la legislació educativa. Per això, la seua intervenció no ha de reduir-se únicament al control del compliment de la normativa, sinó que també comprén, a partir del coneixement de les característiques i del funcionament de cada centre en la seua globalitat, i mitjançant l'anàlisi de les variables organitzatives i curriculars que més incideixen en la resposta educativa a l'alumnat, l'acompanyament i el suport en els centres en el desenvolupament dels seus projectes educatius, l'impuls de processos d'autoavaluació, la participació en els processos d'avaluació externa, l'assessorament a la comunitat educativament, i especialment als equips directius, i la formulació de propostes que contribuïsquen a la millora de cada un dels centres.  
Tenint en compte les circumstàncies específiques de la inspecció d'educació a la Comunitat Valenciana, és necessari que l'organització d'aquesta inspecció permeta i potencie la intervenció dels inspectors i de les inspectores des de diferents perspectives: d'una banda, hauran de realitzar un tipus d'intervenció de caràcter general que permeta desenvolupar les funcions encomanades i que tindrà com a àmbit la totalitat dels centres assignats, d'acord amb una organització per circumscripcions i zones d'intervenció; d'una altra banda, els inspectors i les inspectores podran estar adscrits a les diferents àrees específiques i estructurals que s'establisquen per a un adequat exercici de les funcions assignades.  
De la mateixa manera, el personal funcionari que exerceix la funció inspectora haurà d'actuar atenent els principis de coordinació, jerarquia, autonomia, participació, professionalitat i millora contínua, la qual cosa comportarà la identificació de totes les actuacions inspectores, la definició dels processos associats i l'adscripció d'aquests als diversos elements de l'organització.  
El sistema de gestió de la inspecció d'educació s'ha d'estructurar mitjançant tres eixos fonamentals: en primer lloc, desenvolupar la política i l'estratègia de l'organització, la qual cosa es realitza per mitjà de plans d'actuació; en segon lloc donar resposta als destinataris dels serveis de la inspecció d'educació, i, en tercer lloc, efectuar la revisió i l'avaluació del sistema a través dels processos de mesurament i anàlisi.  
  
Tot això ha de permetre una sistematització de les actuacions d'inspecció que contribuïsca a fer-les més eficients i a facilitar-ne la difusió i el coneixement entre els membres del servei; l'homogeneïtzació i l'agilització de les respostes als destinataris; el seguiment, l'avaluació i la revisió, i, amb això, la millora progressiva de les actuacions.  
  
El Decret 110/2010, de 23 de juliol, del Consell, adscriu a la conselleria competent en matèria d'educació la gestió del personal i dels llocs de treball de la inspecció d'educació de la Comunitat Valenciana.  
  
La inspecció d'educació de la Comunitat Valenciana depén actualment de la Secretària Autonòmica d'Educació i Investigació, segons el Decret 155/2015, de 18 de setembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport (DOCV 22.09.2015).  
Així doncs, una vegada transferits al sector docent el personal funcionari que exerceix la inspecció d'educació, i regulada la dependència orgànica, es fa oportú regular l'exercici de la funció de la inspecció d'educació per a garantir la consecució d'una educació equitativa i de qualitat.  
Els canvis normatius escaiguts des de la publicació del seu antecedent normatiu, el Decret 180/1992, de 10 de novembre, del Govern Valencià, pel qual es regulava l'organització i les funcions de la inspecció d'educació i s'establia el sistema d'accés i permanència en aquesta, fan necessària l'elaboració d'un nou decret en què s'establisca la dependència, l'estructura, l'organització i el funcionament, la formació i l'avaluació, així com l'accés i la provisió dels llocs de treball de la inspecció d'educació de la Comunitat Valenciana.  
  
Així doncs, l'elaboració d'aquesta norma s'ajusta als principis de necessitat, eficàcia, proporcionalitat, seguretat jurídica, transparència i eficiència, d'acord amb el que estableix l'article 129.1 de la Llei 39/2015, d'1 d'octubre, del procediment administratiu comú de les administracions públiques.  
El decret s'estructura en cinc capítols:  
El capítol I estableix les disposicions de caràcter general: objecte, àmbit, funcions, atribucions i exercici de la inspecció d'educació.  
  
El capítol II, amb quatre seccions, regula l'organització, l'estructura, la dependència i el funcionament de la inspecció d'educació per a respondre a les necessitats i expectatives de la comunitat educativa, garantir que les activitats assignades a la inspecció d'educació siguen realitzades de manera eficaç i promoure la participació activa de totes les persones que la componen.  
El capítol III, amb dues seccions, defineix els aspectes bàsics per a l'accés al cos d'inspectors d'educació i la provisió de llocs de treball.  
  
El capítol IV es dedica a la formació de la inspecció d'educació. Reconeix que la inspecció d'educació ha de ser un instrument de reflexió permanent sobre la relació entre el servei educatiu i les demandes socials, la pràctica docent i la supervisió d'aquesta, així com una oportunitat de desenvolupament professional, tant mitjançant les intervencions formatives planificades en els plans anuals, com a través del treball en equip dels seus components. A més, indica que els plans anuals de formació han d'arreplegar les necessitats de formació dels inspectors i de les inspectores.  
El capítol V posa les bases de l'avaluació de la inspecció d'educació, entesa com un procés necessari per a la millora del desenvolupament de les seues funcions en un doble vessant: el que es produeix com a conseqüència de l'avaluació individual dels inspectors i de les inspectores, i el derivat de la millora de la inspecció d'educació com a organització.  
Aquesta disposició està inclosa en el Pla normatiu de l'Administració de la Generalitat per a 2017.  
Per tot això, en virtut del que disposa l'article 49.1.3 de l'Estatut d'Autonomia de la Comunitat Valenciana, que estableix, entre d'altres, la competència exclusiva de la Generalitat en matèria d'educació, sense perjuí del que disposa l'article 27 de la Constitució; d'acord amb el que disposa la Llei 5/1983, de 30 de desembre, de la Generalitat, del Consell; amb un informe previ del Consell Escolar de la Comunitat Valenciana; d'acord amb el Consell Jurídic Consultiu de la Comunitat Valenciana; a proposta del conseller d'Educació, Investigació, Cultura i Esport, i amb la deliberació prèvia del Consell en la reunió del dia 23 de juny de 2017,  
  
  
DECRETE  
  
CAPÍTOL I  
Disposicions de caràcter general  
  
Article 1. Objecte  
Aquest decret té per objecte regular l'organització, la dependència, l'estructura, el funcionament, la formació i l'avaluació de la inspecció d'educació, així com l'accés i la provisió de llocs de treball de la inspecció d'educació, dins de l'àmbit de gestió de la Comunitat Valenciana.  
  
  
Article 2. Àmbit d'aplicació  
1. De conformitat amb el que estableix l'article 148 de la Llei orgànica 2/2006, de 3 de maig, d'educació, en la Comunitat Valenciana la Generalitat, a través de la conselleria competent en matèria d'educació exerceix la inspecció sobre tots els elements i aspectes del sistema educatiu, centres, serveis, programes i activitats, a fi d'assegurar el compliment de les lleis, la garantia de l'exercici dels drets i l'observança dels deures de tots els que participen en els processos d'ensenyament i aprenentatge, la millora i l'equitat de l'ensenyament del sistema educatiu no universitari, dins de l'àmbit territorial de la Comunitat Valenciana, de conformitat amb les normes que regulen aquesta matèria.  
  
2. Aquesta competència es farà efectiva a través de la inspecció d'educació, composta per personal funcionari docent pertanyent al cos d'inspectors d'educació, a l'extint cos d'inspectors al servei de l'administració educativa i aquell personal funcionari d'altres cossos docents que exercisca la funció inspectora de manera temporal.  
  
  
Article 3. Funcions de la inspecció d'educació  
1. D'acord amb el que estableix l'article 151 de la Llei orgànica 2/2006, de 3 de maig, d'educació, les funcions de la inspecció d'educació són les següents:  
a) Supervisar i controlar, des del punt de vista pedagògic i organitzatiu, el funcionament dels centres educatius, així com els programes que hi incideixen.  
b) Supervisar la pràctica docent i la funció directiva, i col·laborar a millorar-les de manera contínua.  
c) Participar en l'avaluació del sistema educatiu i dels elements que l'integren.  
d) Vetlar pel compliment, en els centres educatius, de les lleis, dels reglaments i de la resta de disposicions vigents que afecten el sistema educatiu.  
e) Vetlar pel compliment i l'aplicació dels principis i valors arreplegats en l'esmentada llei, incloent-hi els destinats a fomentar la igualtat real entre homes i dones.  
f) Assessorar, orientar i informar els distints sectors de la comunitat educativa en l'exercici dels seus drets i en el compliment de les seues obligacions.  
g) Emetre els informes sol·licitats per les administracions educatives respectives o que es deriven del coneixement de la realitat pròpia de la inspecció educativa, a través de les vies reglamentàries.  
h) Qualssevol altres atribuïdes per les administracions educatives, dins de l'àmbit de les seues competències.  
2. Dins de l'àmbit competencial de l'administració educativa de la Generalitat, s'afigen a les funcions anteriors, les següents:  
a) Participa, en els estudis d'avaluació de caràcter autonòmic i dels elements que els integren.  
b) Informar l'administració per a la millora de la qualitat de l'ensenyament, tenint en compte els resultats de les avaluacions.  
c) Realitzar requeriments als centres i serveis educatius perquè adeqüen les seues actuacions a la normativa vigent.  
d) Col·laborar amb els distints sectors de la comunitat educativa en la resolució dels conflictes que sorgisquen, i intervindre-hi o conciliar o arbitrar solucions amb la participació dels implicats.  
e) Estendre actes de les actuacions realitzades en els centres, quan siga necessari.  
f) Participar en l'avaluació de la pràctica docent i la funció directiva mitjançant procediments públics i objectius, reglamentàriament predeterminats, i col·laborar a millorar-la de manera contínua.  
g) Col·laborar amb els òrgans directius de la conselleria competent en matèria d'educació en l'estudi de les necessitats educatives, l'optimització d'efectius, les activitats de perfeccionament i la distribució del professorat i alumnat, així com en l'assistència tècnica que se li sol·licite.  
h) Formar part, després del nomenament, de comissions, juntes, consells i tribunals.  
i) Coordinar els serveis educatius que intervenen en els centres, així com els programes que desenvolupen.  
j) Qualssevol altres atribuïdes per la legislació vigent, dins de l'àmbit de les seues competències.  
3. En l'exercici de les seues funcions, la inspecció d'educació es regirà per la legislació específica dictada, en l'àmbit de les seues competències respectives, per l'Estat i per la Generalitat, i pel que preveu el text refós de l'Estatut Bàsic de l'Empleat Públic, en l'article 2.3, així com per la Llei 10/2010, de 8 de juliol, d'ordenació i gestió de la funció pública valenciana, i pel que disposa aquest decret.  
  
Article 4. Atribucions de les persones que exerceixen la inspecció d'educació  
1. Les persones que exerceixen la inspecció d'educació, i en l'exercici de les seues funcions, tindran la consideració d'autoritat pública. Com a tal, rebran de les direccions dels centres i dels membres de la comunitat educativa i serveis educatius, tant públics com privats, així com del personal funcionari, l'ajuda i col·laboració necessàries per al desenvolupament de la seua activitat.  
2. En correspondència amb la normativa vigent, els fets arreplegats en l'acta pel personal que exerceix la inspecció d'educació, observant els requisits legals pertinents, tindran valor probatori, sense perjuí de les proves que en defensa dels respectius drets o interessos puguen assenyalar o aportar les persones interessades.  
3. Per a l'exercici de les seues funcions, amb independència de les que, amb caràcter bàsic, fixe la legislació amb rang de llei orgànica a l'empara de la competència que correspon a l'Estat d'acord amb la Constitució, les persones que exerceixen la inspecció d'educació tindran les atribucions següents:  
a) Conéixer, supervisar i assessorar l'organització i el funcionament dels centres, programes i serveis educatius; la pràctica docent; el procés d'aprenentatge de l'alumnat i el desenvolupament de totes les activitats que s'hi realitzen, i intervindre en l'avaluació. Per aquest motiu, tindran lliure accés als centres, aules i espais on es realitzen aquestes activitats.  
  
b) Examinar i comprovar la documentació acadèmica, pedagògica i administrativa dels centres docents i serveis educatius, tant públics com privats.  
c) Visitar els centres docents públics i privats, així com els serveis i les instal·lacions en què s'exercisquen les activitats educatives promogudes o autoritzades per la conselleria competent en matèria d'educació.  
  
d) Requerir, a través dels procediments establits, al personal i als responsables dels centres docents i serveis educatius, tant públics com privats, perquè adeqüen les seues actuacions, la seua organització i el seu funcionament a la normativa vigent.  
e) Intervindre, assessorant els diversos sectors de la comunitat educativa, en situacions de desacord o conflicte.  
f) Convocar i celebrar reunions amb els òrgans de govern i de coordinació dels centres i serveis, així com amb la resta dels sectors de la comunitat educativa.  
g) Afavorir el desenvolupament de xarxes col·laboratives i de difusió de bones pràctiques entre els centres de la seua àrea d'intervenció.  
h) Representar l'administració educativa quan siguen designades per a això, en els termes que les disposicions legals establisquen.  
i) Aquelles altres atribucions que s'atorguen en l'àmbit de les seues competències.  
  
  
CAPÍTOL II  
Organització, estructura, dependència, i funcionament de la inspecció d'educació  
  
Secció primera  
Organització  
  
Article 5. Principis d'organització de la inspecció d'educació  
1. La conselleria competent en matèria d'educació determinarà les línies d'actuació de la inspecció d'educació d'acord amb les seues funcions i atribucions i seguint els plans d'actuació prèviament aprovats.  
  
2. La inspecció d'educació s'organitza tant amb criteris territorials, en funció de l'estructura territorial de la conselleria competent en matèria d'educació, com amb criteris d'especialització, d'acord amb l'ordenació i organització del sistema educatiu valencià.  
  
3. La inspecció d'educació, en l'exercici de les seues funcions i competències, es configura d'acord amb els principis organitzatius de jerarquia, coordinació, autonomia professional en l'emissió dels seus informes i propostes, participació, planificació, especialització, professionalitat, treball col·laboratiu i avaluació de resultats.  
4. La inspecció d'educació, per al compliment de les seues funcions, exercirà les activitats de caràcter general i les de caràcter especialitzat que es regulen en els plans d'actuació establits en l'article 19 d'aquest decret.  
  
Article 6. Participació i comunicació  
La inspecció d'educació, a través dels seus plans d'actuació i del seu sistema de gestió, establirà les vies per a garantir la participació del personal inspector en l'exercici de les seues competències. Així, els inspectors i les inspectores, a més de gestionar directament els assumptes relacionats amb els centres, programes i serveis que tenen adscrits, participaran en els equips, comissions i grups de treball que puguen constituir-se des de la inspecció general o les inspeccions territorials.  
  
  
Secció segona  
Estructura  
  
Article 7. Estructura de la inspecció d'educació  
1. Per a l'exercici de les seues funcions i el desenvolupament de les seues atribucions, la inspecció d'educació s'estructura, atenent criteris jeràrquics, territorials i d'especialització, en la inspecció general d'educació i en una inspecció territorial d'educació en cada una de les demarcacions territorials en què s'estructura l'administració educativa valenciana.  
2. La inspecció general d'educació està integrada pels membres següents:  
a) L'inspector o la inspectora general d'educació.  
b) Inspectors i inspectores adscrits a la inspecció general d'educació, en nombre no inferior a tres.  
3. La inspecció d'educació disposarà dels següents òrgans col·legiats: el Consell General de la inspecció d'educació, per a assessorar i unificar criteris i procediments; els consells territorials de la inspecció d'educació, per a fomentar la participació de tots els membres de la inspecció d'educació, i les comissions territorials de la inspecció d'educació, per a assessorar i unificar criteris i procediments en el seu àmbit d'actuació. Aquests òrgans ajustaran la seua actuació a la Llei 39/2015, d'1 d'octubre, del procediment administratiu comú de les administracions públiques, i a la Llei 40/2015, d'1 d'octubre, de règim jurídic del sector públic. A més, aquests òrgans respectaran els principis de composició i presència equilibrada entre dones i homes, establits per la Llei orgànica 3/2007, de 22 de març, per a la igualtat efectiva de dones i homes.  
4. Les inspeccions territorials d'educació estan integrades pels inspectors i inspectores d'educació que hi estan destinats.  
5. En cada inspecció territorial s'establiran les circumscripcions territorials i les zones d'intervenció que es determinen, així com agrupacions per equips de treball i àrees específiques.  
  
Article 8. La inspecció general d'educació  
Al capdavant de la inspecció general d'educació hi haurà un inspector o una inspectora, funcionari de carrera del cos d'inspectors d'educació o del cos d'inspectors al servei de l'administració educativa, amb destinació definitiva a la Comunitat Valenciana, amb una experiència mínima de quatre anys com a personal funcionari en algun dels cossos anteriors. Serà nomenat per la persona titular de la conselleria competent en matèria d'educació, mitjançant el procediment de lliure designació, a proposta de qui siga titular de la secretaria autonòmica amb competències en matèria d'educació.  
  
Article 9. Funcions de l'inspector o de la inspectora general d'educació  
L'inspector o la inspectora general d'educació exercirà les funciones següents:  
a) Elaborar la proposta del pla d'actuació plurianual, i del pla general d'actuació anual de la inspecció d'educació, així com realitzar el seguiment i l'avaluació del grau de compliment de tot això.  
b) Realitzar el seguiment de totes les actuacions de la inspecció d'educació, d'acord amb el corresponent pla d'actuació plurianual i el pla general d'actuació anual i sense perjuí de les atribucions de la resta d'òrgans en què s'estructura.  
c) Exercir, per delegació de la persona titular de l'òrgan superior amb competències en matèria d'educació que exercisca la superior direcció de la inspecció d'educació de la Comunitat Valenciana, i sota la seua autoritat, la direcció de tot el personal adscrit a la inspecció general d'educació.  
d) Elaborar la memòria anual de la inspecció d'educació.  
e) Proposar a la persona titular de l'òrgan superior amb competències en matèria d'educació que exercisca la superior direcció de la inspecció d'educació de la Comunitat Valenciana, el pla de perfeccionament i l'actualització en l'exercici professional de la inspecció d'educació.  
  
f) Coordinar i realitzar el seguiment de l'actuació de les inspeccions territorials d'educació i elaborar orientacions i instruments per a l'exercici de la inspecció d'educació.  
g) Elevar dictàmens, informes i propostes a la persona titular de l'òrgan superior amb competències en matèria d'educació que exercisca la direcció superior de la inspecció d'educació de la Comunitat Valenciana.  
h) Col·laborar amb els òrgans directius de la conselleria que tinga assignades les competències en matèria d'educació, en la planificació d'aquelles actuacions per a les quals es requerisca la intervenció de la inspecció d'educació.  
i) Convocar i presidir el Consell General de la inspecció d'educació.  
  
j) Aprovar els plans territorials d'actuació anual de les inspeccions territorials d'educació.  
k) Qualsevol altra funció que li encomane la persona titular de la conselleria o de l'òrgan superior amb competències en matèria d'educació, que exercisca la direcció superior de la inspecció d'educació.  
  
Article 10. Inspectors i inspectores adscrits a la inspecció general  
1. Sota la dependència immediata de l'inspector o de la inspectora general d'educació hi haurà inspectors i inspectores, pertanyents a les plantilles de les inspeccions territorials d'educació, adscrits a la inspecció general mitjançant una resolució de l'òrgan superior amb competències en matèria d'educació que exercisca la direcció superior de la inspecció d'educació de la Comunitat Valenciana, a proposta de l'inspector o de la inspectora general d'educació.  
2. Els inspectors i les inspectores adscrits a la inspecció general duran a terme tasques de coordinació i supervisió, assessorament intern, formació, coordinació del sistema de gestió administrativa i organització de la inspecció, a més de totes aquelles funcions que s'establisquen reglamentàriament o que els encomane l'inspector o la inspectora general en l'àmbit de les seues competències.  
3. L'òrgan superior amb competències en matèria d'educació que exercisca la direcció superior de la inspecció d'educació de la Comunitat Valenciana podrà adscriure a la inspecció general d'educació altres inspectors i inspectores de les inspeccions territorials per a la realització de tasques concretes i durant un període de temps determinat.  
  
  
Article 11. Les inspeccions territorials d'educació  
1. En cada inspecció territorial d'educació, en funció de les seues característiques, hi haurà un inspector o una inspectora cap, un inspector o una inspectora secretària i un nombre d'inspectors i d'inspectores coordinadores. Es procurarà, sempre que siga possible, la paritat de gènere.  
2. El lloc d'inspector o inspectora cap de la inspecció territorial d'educació serà exercit per una persona funcionària de carrera del cos d'inspectors d'educació o del cos d'inspectors al servei de l'administració educativa, amb destinació definitiva en la direcció territorial corresponent amb competències en educació, amb una experiència mínima de quatre anys com a personal funcionari en algun dels cossos anteriors. Serà nomenada per la persona titular de la conselleria competent en matèria d'educació, mitjançant el procediment de lliure designació, a proposta de la persona titular de l'òrgan a què estiguen adscrites orgànicament les inspeccions territorials.  
  
3. Els inspectors i inspectores secretàries i els inspectors i inspectores coordinadores seran nomenats per la persona titular de l'òrgan a què estiguen adscrites orgànicament les inspeccions territorials, a proposta de l'inspector o inspectora cap territorial, d'entre el personal inspector amb destinació en cada inspecció territorial, i les seues funcions es determinaran reglamentàriament.  
  
Article 12. Funcions de l'inspector o inspectora cap territorial  
  
Les funcions de l'inspector o inspectora cap territorial són les següents:  
a) Dirigir l'elaboració del pla territorial d'acord amb el pla general d'actuació anual de la inspecció d'educació.  
b) Dirigir, coordinar, orientar i assessorar l'actuació dels diferents equips de la inspecció, d'acord amb el pla territorial.  
c) Convocar les reunions dels inspectors i de les inspectores de la inspecció territorial d'educació.  
d) Convocar i presidir el consell territorial de la inspecció.  
e) Proposar a la persona titular de l'òrgan a què estiguen adscrites orgànicament les inspeccions territorials les zones d'intervenció i les circumscripcions, així com l'adscripció dels inspectors i de les inspectores a cada una d'elles, d'acord amb els criteris establits per l'òrgan superior amb competències en matèria d'educació que exercisca la direcció superior de la inspecció d'educació de la Comunitat Valenciana.  
  
f) Controlar i avaluar la realització del pla territorial.  
g) Elevar informes i propostes als òrgans superiors, així com supervisar i tramitar els realitzats pels inspectors i inspectores del seu àmbit territorial.  
h) Informar periòdicament l'inspector o la inspectora general, així com a la persona titular de la direcció territorial, de totes les incidències que es produïsquen en el seu àmbit, així com del compliment del pla general d'actuació anual de la inspecció d'educació previst, i elaborar amb periodicitat anual una memòria sobre el compliment del mencionat pla.  
i) Proposar a l'inspector o inspectora general, després de la consulta als diferents inspectors i inspectores, activitats de perfeccionament per als components de la inspecció territorial i qualsevol tipus de mesures que puguen redundar en l'eficàcia de la funció inspectora.  
  
j) Constituir grups de treball d'inspectors i d'inspectores per a desenvolupar el pla territorial.  
k) Totes les altres atribuïdes per les disposicions vigents en cada moment.  
  
Article 13. El Consell General de la inspecció d'educació  
1. El Consell General de la inspecció d'Educació estarà integrat per l'inspector o inspectora general d'educació, que el presidirà, els inspectors i les inspectores adscrits a la inspecció general i els inspectors i inspectores caps territorials. En les seues reunions podran participar altre personal inspector de les diferents inspeccions territorials d'educació sempre que siguen requerits per a això.  
  
2. El Consell General de la inspecció d'educació tindrà funció assessora i d'unificació de criteris i procediments i podrà formular propostes sobre organització dels equips de treball en les inspeccions territorials, i les seues funcions es determinaran reglamentàriament.  
  
Article 14. Els consells territorials de la inspecció d'educació  
1. En cada una de les inspeccions territorials d'educació es constituirà un consell territorial de la inspecció d'educació que estarà integrat pel conjunt dels inspectors i inspectores amb destinació en aquella inspecció territorial, i les seues funcions es determinaran reglamentàriament.  
2. Estarà presidit per l'inspector o inspectora cap territorial i, en absència d'aquest, per l'inspector o inspectora coordinadora designada per aquell, i n'exercirà la secretaria l'inspector o inspectora secretària.  
  
  
Article 15. Les comissions territorials de la inspecció d'educació  
En cada una de les inspeccions territorials d'educació es constituirà una comissió territorial integrada per l'inspector o inspectora cap, l'inspector o inspectora secretària i els inspectors i inspectores coordinadores de circumscripció, i les seues funcions es determinaran reglamentàriament.  
  
Article 16. Zones d'intervenció i circumscripcions  
1. Es defineix la zona d'intervenció com el conjunt de centres, serveis i programes assignats a cada un dels inspectors o inspectores per al compliment del seu pla d'activitats.  
2. Es defineix la circumscripció com l'estructura organitzativa bàsica de la inspecció d'educació, integrada per un determinat nombre de zones d'intervenció.  
3. El nombre de circumscripcions serà determinat per la persona titular de l'òrgan a què estiguen adscrites orgànicament les inspeccions territorials, a proposta de l'inspector o inspectora cap territorial, amb criteris d'eficàcia i eficiència, tenint en compte que:  
  
a) La inspecció territorial d'Alacant podrà disposar d'un màxim de cinc circumscripcions.  
b) La inspecció territorial de Castelló podrà disposar d'un màxim de dues circumscripcions.  
c) La inspecció territorial de València podrà disposar d'un màxim de set circumscripcions.  
4. Al capdavant de cada inspecció territorial hi haurà un inspector o inspectora coordinador amb les funcions que determinaran reglamentàriament.  
5. Les zones d'intervenció s'agruparan geogràficament procurant, en la mesura que siga possible, que un únic inspector o inspectora atenga una comarca o una localitat per raons de planificació, coordinació, coherència i ordenació dels centres docents i dels serveis, programes i activitats que integren el sistema educatiu. Així mateix, es podran configurar zones d'intervenció per serveis, programes o nivells educatius, de tal manera que es facilite l'eficàcia i l'eficiència de l'inspector o inspectora d'educació en l'exercici de les seues funcions.  
  
6. Cada zona d'intervenció ha de ser definida en funció de la càrrega de treball amb què han estat valorats cada un dels centres que la integren.  
7. L'adscripció a circumscripció i zona d'intervenció dels inspectors i inspectores d'educació es realitzarà cada quatre anys i es regularà mitjançant una resolució de la persona titular de la secretaria autonòmica que exercisca la direcció superior de la inspecció d'educació a la Comunitat Valenciana.  
8. Es tindrà en compte per a aquest procés d'adscripció, a més de la sol·licitud realitzada per cada un dels inspectors o inspectores d'educació:  
a) Les necessitats de la inspecció territorial d'educació corresponent, considerant els programes i les activitats específics que s'assignen a cada inspector o inspectora, després de l'exposició pública dels criteris.  
b) El perfil de cada inspector o inspectora, determinat per la seua experiència prèvia, cos de procedència i formació o especialització adquirida.  
c) L'antiguitat en la direcció territorial corresponent com a personal funcionari de carrera del cos d'inspectors d'educació amb destinació definitiva.  
d) Altres circumstàncies com ara: previsió de jubilacions, situacions d'incapacitat laboral transitòria de llarga duració, zones que han canviat d'inspector o d'inspectora repetidament, així com aquelles altres circumstàncies que assenyalen els inspectors i inspectores d'educació en la seua sol·licitud.  
  
Article 17. Àrees específiques i agrupacions per equips de treball  
1. Les àrees específiques i les agrupacions per equips de treball tenen com a objecte organitzar la intervenció de la inspecció d'educació en els aspectes directament relacionats amb les seues funcions o amb aspectes transversals a les diferents funcions.  
2. Les àrees específiques de treball de la inspecció d'educació, amb caràcter general, seran les següents:  
a) Centres docents.  
b) Personal docent.  
c) Innovació, avaluació i qualitat educativa.  
d) Ordenació acadèmica.  
e) Política lingüística i gestió del multilingüisme.  
f) Formació i qualificació professionals.  
g) Ensenyaments de règim especial.  
h) Processos interns de la inspecció d'educació.  
3. Al capdavant de cada àrea específica hi haurà un inspector o inspectora responsable, nomenat per la persona titular de l'òrgan a què estiguen adscrites orgànicament les inspeccions territorials, a proposta de l'inspector o inspectora cap territorial.  
4. Les agrupacions per equips de treball seran determinades en el marc del pla general d'actuació anual de la inspecció d'educació, pel titular de la secretaria autonòmica que exercisca la direcció superior de la inspecció d'educació a la Comunitat Valenciana, a proposta de la inspecció general d'educació i de les inspeccions territorials d'educació.  
  
5. L'adscripció a àrees específiques i a agrupacions per equips de treball dels inspectors i inspectores d'educació es realitzarà, amb caràcter general, cada quatre anys, coincidint amb l'adscripció a circumscripció i zona d'intervenció, i es regularà mitjançant una resolució de la persona titular de la secretaria autonòmica que exercisca la direcció superior de la inspecció d'educació a la Comunitat Valenciana.  
6. Per a realitzar aquest procés d'adscripció, a més de la sol·licitud realitzada per cada un dels inspectors i inspectores d'educació, es tindran en compte els criteris següents:  
a) necessitats de funcionament de la inspecció d'educació,  
b) experiència professional de cada inspector o inspectora,  
c) formació específica de cada inspector o inspectora.  
  
Secció tercera  
Dependència  
  
Article 18. Dependència de la inspecció d'educació  
1. La persona titular de la secretaria autonòmica amb competències en matèria d'educació exercirà la direcció superior de la inspecció d'educació de la Comunitat Valenciana.  
2. A la secretaria autonòmica amb competències en matèria d'educació li correspon l'aprovació del pla d'actuació plurianual i del pla general d'actuació anual de la inspecció d'educació per al compliment de les funcions que té assignades la inspecció d'educació.  
  
3. La inspecció general d'educació dependrà orgànicament i funcionalment de la secretaria autonòmica amb competències en matèria d'educació, i exercirà la direcció i la coordinació de les funcions d'inspecció que corresponen en la conselleria competent en matèria d'educació.  
4. La dependència orgànica i funcional de les inspeccions territorials d'educació estarà determinada en el reglament orgànic i funcional de la conselleria competent en matèria d'educació.  
  
Secció quarta  
Funcionament  
  
Article 19. Plans d'actuació  
1. La inspecció d'educació desenvoluparà les seues tasques mitjançant una planificació que es concreta en plans prèviament establits que determinaran el seu funcionament: pla d'actuació plurianual, pla general d'actuació anual i plans territorials d'actuació anuals.  
2. El pla d'actuació plurianual serà elaborat per la inspecció general amb les directrius de la secretaria autonòmica amb competències en matèria d'educació, durant el primer trimestre del seu període de vigència. Contindrà les finalitats i els objectius d'actuació de la inspecció d'educació de la Comunitat Valenciana i tindrà una duració màxima de quatre cursos escolars. Serà aprovat per mitjà d'una resolució de la secretaria autonòmica amb competències en matèria d'educació i podrà ser modificat, abans que finalitze, per un resolució del mateix òrgan. El pla d'actuació plurianual es publicarà en el Portal de Transparència de la Generalitat i en el Diari Oficial de la Generalitat Valenciana.  
  
3. El pla general d'actuació anual serà elaborat, durant la primera setmana de setembre de cada curs escolar, per la inspecció general d'educació, d'acord amb les directrius de la secretaria autonòmica amb competències en matèria d'educació i el contingut del pla d'actuació plurianual. Serà aprovat per mitjà d'una resolució de la secretaria autonòmica amb competències en matèria d'educació. El pla d'actuació plurianual es publicarà en el Portal de Transparència de la Generalitat i en el Diari Oficial de la Generalitat Valenciana.  
4. Els plans territorials d'actuació anuals seran elaborats durant el mes de setembre de cada curs escolar i adequaran el contingut del pla general d'actuació anual a l'àmbit geogràfic de cada inspecció territorial. L'esmentat pla serà aprovat per la persona titular de l'òrgan a què estiguen adscrites orgànicament les inspeccions territorials.  
  
5. Els diferents plans d'actuació es redactaran tenint en compte les propostes de millora arreplegades en les memòries i en els informes de la inspecció d'educació al llarg del curs anterior.  
  
Article 20. Exercici de la inspecció d'educació  
1. El treball habitual en l'exercici de la funció inspectora comprendrà les actuacions següents: visitar els centres, elaborar informes, redactar actes i realitzar requeriments, assessorar els diferents sectors de la comunitat educativa, donar suport als equips directius i supervisar la pràctica docent.  
2. La visita d'inspecció es realitzarà d'acord amb els principis de planificació, coordinació i eficàcia. Les visites tindran caràcter ordinari quan el seu objectiu siga l'execució de les tasques derivades del pla general d'actuació anual, i extraordinari quan es realitzen a petició de part o d'ofici.  
3. La presència dels inspectors i inspectores d'educació en els centres, serveis i instal·lacions podrà també dur-se a terme per ordre superior, d'ofici o a sol·licitud raonada d'algun membre de la comunitat educativa amb el coneixement previ de l'inspector o inspectora cap territorial.  
4. Es deixarà registre de les visites d'inspecció, així com de les actuacions dutes a terme en el sistema de gestió de la inspecció d'educació.  
  
5. L'informe constituirà el resultat habitual i ordinari de les actuacions o intervencions de la inspecció d'educació. Quan es referisca a la supervisió, avaluació o propostes de millora en un centre, serà la referència de l'evolució organitzativa, metodològica i de resultats d'aquell centre.  
6. Els informes d'inspecció podran realitzar-se d'ofici o per ordre superior. El contingut de l'informe servirà d'orientació i inclourà la corresponent proposta als òrgans de l'administració educativa perquè s'adopten les decisions pertinents, i es garantirà en tot cas la independència de criteri del personal inspector.  
7. A més de les activitats que, amb caràcter general, s'arrepleguen en els plans anuals, els inspectors i inspectores realitzaran una planificació d'actuacions adaptada a les característiques, circumstàncies i necessitats específiques de cada centre educatiu, amb la qual cosa es facilitarà una intervenció més eficaç en la seua contribució a la millora de cada un dels centres i, per tant, a la millora del sistema educatiu en el seu conjunt. Aquestes actuacions hauran d'estar reflectides en els plans d'actuació del personal inspector.  
8. El model d'intervenció de la inspecció d'educació en els centres educatius promourà el seu coneixement des de la planificació i estarà orientat a la consecució de millores. A partir del diagnòstic obtingut, els inspectors i inspectores comunicaran a cada centre valoracions i orientacions que afavorisquen la millora del seu funcionament i la seua resposta educativa a l'alumnat.  
9. La intervenció de la inspecció d'educació en els processos d'avaluació tindrà com a finalitat contribuir a la millora del funcionament dels centres i dels resultats educatius de l'alumnat.  
10. Per a la planificació i priorització de les actuacions i, si és el cas, de les visites d'inspecció, s'aplicaran criteris i principis fonamentats en models actualitzats de supervisió i en tècniques eficaces d'intervenció i gestió.  
  
Article 21. Sistema de gestió de la inspecció d'educació  
1. L'organització i el funcionament de la inspecció d'educació es basaran en els principis d'eficàcia, eficiència i economia, seguint les metodologies de la millora contínua.  
2. El sistema de gestió de la inspecció d'educació requerirà la utilització d'aplicacions i programes informàtics que faciliten el desenvolupament de les actuacions i el seguiment i l'arxivament de la documentació generada, i hauran de respondre a les necessitats i expectatives dels diferents sectors de la comunitat educativa i de l'Administració en general.  
3. Totes les actuacions de la inspecció d'educació quedaran registrades en el sistema de gestió de la inspecció d'educació.  
  
Article 22. Condicions de treball  
1. La jornada laboral i la resta de les condicions de treball del personal que exercisca llocs de treball de la inspecció d'educació seran les mateixes que corresponga al personal al servei de l'Administració del Consell, i se sotmetrà a idèntic règim en matèria de permisos, llicències per assumptes propis, dies compensatoris i vacances.  
2. El control de la jornada laboral del personal inspector d'educació es realitzarà a través del sistema de gestió de la inspecció d'educació i d'aquells altres que determine l'administració educativa.  
  
3. Pel que fa a la resta de llicències no incloses en l'apartat 1 d'aquest article, s'aplicarà el que s'establisca en la norma que regule els permisos i llicències del personal docent no universitari dependent de la conselleria amb competències en matèria d'educació, amb la següent distribució competencial: les competències atribuïdes a la direcció dels centres les assumirà l'inspector o inspectora cap territorial, i les atribuïdes a la direcció territorial les assumirà el titular de l'òrgan a què estiguen adscrites orgànicament les inspeccions territorials.  
  
  
Article 23. Règim retributiu  
1. El règim retributiu aplicable al personal que ocupe llocs de treball de la inspecció d'educació serà el previst, amb caràcter general, per al personal que ocupe llocs de caràcter docent, més els complements específics que es determinen en les taules retributives del personal docent.  
  
2. S'aplicarà als que exercisquen la funció de la inspecció d'educació, per ser cos docent, el component retributiu relacionat amb la formació permanent del professorat i la realització d'altres activitats per a la millora de la qualitat de l'ensenyament, segons el que es dispose en la norma que, amb caràcter general, regule el component retributiu relacionat amb la formació permanent del professorat i la realització d'altres activitats per a la millora de la qualitat de l'ensenyament, així com els altres complements a què tinguen dret consolidat com a personal docent.  
  
3. Els complements mencionats seran compatibles amb la resta de retribucions del personal docent.  
  
  
CAPÍTOL III  
Accés al cos d'inspectors d'educació   
i provisió de llocs de treball  
  
Secció primera  
Accés al cos d'inspectors d'educació  
  
Article 24. Requisits  
1. Els requisits generals d'accés al cos d'inspectors d'educació són els que estableixen les disposicions addicionals deu i dotze de la Llei orgànica 2/2006, de 3 de maig, d'educació, en relació amb l'article 41 del Reial decret 276/2007, de 23 de febrer, que aprova el Reglament d'ingrés, accessos i adquisició de noves especialitats en els cossos docents.  
2. Per al l'accés al cos d'inspectors d'educació en l'administració educativa de la Generalitat, els requisits específics seran els següents:  
  
a) Acreditar una antiguitat mínima de deu anys com a personal funcionari de carrera, en algun dels cossos que integren la funció pública docent, dels quals almenys sis ho seran d'experiència docent.  
  
b) Acreditar un coneixement del valencià del nivell C1 o equivalent, d'acord amb els certificats de la Junta Qualificadora de Coneixements de Valencià.  
  
  
Article 25. Principis rectors del procediment  
1. El sistema d'accés a la inspecció d'educació serà el que estableix, en el capítol III, el Reglament d'ingrés, accessos i adquisició de noves especialitats en els cossos docents a què es referix la Llei orgànica 2/2006, de 3 de maig, d'educació, aprovat pel Reial decret 276/2007, de 23 de febrer, d'acord amb els principis d'igualtat, mèrit, capacitat i publicitat.  
2. En el marc del Reial decret 276/2007, de 23 de febrer, i mitjançant una convocatòria pública determinada per la corresponent oferta pública de promoció interna dels cossos docents, la conselleria competent en matèria d'educació establirà les bases, el nombre de places convocades, les dates de realització de les proves i la regulació de la fase de pràctiques per a l'accés al cos d'inspectors d'educació.  
  
3. La conselleria competent en matèria d'educació convocarà periòdicament procediments selectius per a l'accés al cos d'inspectors d'educació de manera que el percentatge de places vacants del total de la plantilla no supere el 10 %.  
  
Secció segona  
Provisió de llocs de treball  
  
Article 26. Concurs de trasllats  
1. La convocatòria dels concursos de trasllats de la inspecció d'educació s'ajustarà a les disposicions i procediments que els regulen amb caràcter general per als funcionaris i les funcionàries dels cossos docents.  
2. La conselleria competent en matèria d'educació convocarà els concursos de trasllats del cos d'inspectors d'educació, d'acord amb les bases legals vigents.  
  
Article 27. Provisió de llocs de treball amb caràcter temporal  
1. La direcció general competent en matèria de personal docent, a petició de la inspecció general d'educació, proveirà els llocs de treball amb caràcter temporal derivats de les situacions següents: existència de vacant per absència del titular, pas del titular a situació de serveis especials, i altres circumstàncies que determinen absència temporal de la persona titular durant un període que impedisca el funcionament del servei.  
2. Aquests llocs de treball es cobriran de manera temporal amb personal funcionari docent que haurà de reunir els requisits establits per a l'accés al cos d'inspectors d'educació i que tindran la denominació d'inspectors i d'inspectores accidentals.  
3. La provisió d'aquests llocs de treball es realitzarà amb les persones aspirants, ordenats per la puntuació total obtinguda, que hagen superat la fase d'oposició de l'últim procés selectiu, mitjançant un nomenament provisional per millora d'ocupació, i fins a la convocatòria d'un nou procés selectiu o la incorporació de la persona titular del lloc, i els serà aplicable el que estableix l'article 107 de la Llei 10/2010, de 9 de juliol, de la Generalitat, d'ordenació i gestió de la funció pública valenciana.  
4. La provisió dels llocs de treball que queden vacants després de l'aplicació del procediment establit en l'apartat anterior es realitzarà, entre les persones participants que no hagen superat la fase d'oposició de l'últim procés selectiu, però hagen superat les parts del procés selectiu que s'indiquen en cada convocatòria, mitjançant un nomenament provisional per millora d'ocupació, fins a la convocatòria d'un nou procés selectiu o la incorporació de la persona titular del lloc, i els serà aplicable el que estableix l'article 107 de la Llei 10/2010.  
  
5. Si, una vegada aplicats els procediments establits als apartats 3 i 4 mencionats, continua havent-hi vacants, es podrà convocar un concurs de mèrits per a la provisió de llocs de treball amb caràcter temporal. La convocatòria inclourà la valoració de l'experiència professional, l'exercici de càrrecs directius, els mèrits acadèmics i la formació. La convocatòria també inclourà la presentació i la valoració d'una memòria i, si és el cas, la defensa d'aquesta. En aquest cas també es realitzarà un nomenament provisional per millora d'ocupació, fins a la convocatòria d'un nou procés selectiu o la incorporació de la persona titular del lloc, i serà aplicable el que estableix l'article 107 de la Llei 10/2010.  
  
CAPÍTOL IV  
Formació de la inspecció d'educació  
  
Article 28. Formació i actualització professional del personal inspector  
1. El perfeccionament i l'actualització professionals són drets i deures per a tots els inspectors i inspectores d'educació, que hauran de contribuir a adequar la seua capacitat professional a les distintes etapes, cicles, graus, cursos i nivells en què s'ordena el sistema educatiu, a fi de col·laborar en els processos d'assessorament i supervisió de la pràctica docent i del funcionament dels centres educatius, i promoure la millora de la funció inspectora.  
2. La conselleria competent en matèria d'educació, d'acord amb les seues prioritats, establirà plans de formació per al perfeccionament i l'actualització dels inspectors i inspectores d'educació. En aquests plans es podran determinar activitats que tinguen caràcter obligatori.  
  
3. El personal inspector d'educació podran participar, en les mateixes condicions que la resta de funcionaris docents, en tots els cursos, ajudes i subvencions per a la formació i el perfeccionament del professorat que organitze la conselleria competent en matèria d'educació, així com assistir a esdeveniments col·lectius de caràcter científic, tècnic i professional, relacionats amb la seua funció.  
4. La inspecció general d'educació podrà proposar plans de formació institucional que s'integraran en els plans generals d'actuació anual de la inspecció d'educació, d'acord amb les necessitats expressades pels inspectors i inspectores.  
5. La formació estarà lligada, preferentment, a l'exercici de la funció inspectora exercida mitjançant actuacions de caràcter general, comunes a tot el personal inspector, i de caràcter especialitzat en altres casos.  
  
6. A fi de desenvolupar els plans de formació, la conselleria competent en matèria d'educació podrà establir acords de col·laboració amb altres institucions, especialment amb les universitats.  
7. S'establirà un pla específic de formació per als inspectors i inspectores que accedisquen al cos, que necessàriament haurà de contemplar-se dins d'un pla d'acollida que assegure la seua adequada integració en l'estructura de la inspecció territorial d'educació corresponent.  
  
  
CAPÍTOL V  
Avaluació de la inspecció d'educació  
  
Article 29. Plans d'avaluació  
1. La inspecció general d'educació, quan elabore el pla d'actuació plurianual i el pla general d'actuació anual, establirà un sistema de seguiment i avaluació per a determinar el grau de consecució dels objectius proposats i la valoració dels resultats de les distintes activitats. Les activitats d'inspecció contemplaran indicadors per a realitzar el seguiment i l'avaluació dels resultats, que seran objecte de la corresponent negociació.  
2. A més dels sistemes d'avaluació interna, la inspecció d'educació estarà subjecta als plans i processos d'avaluació i reconeixement extern que s'establisquen.  
  
Article 30. Memòria anual de la inspecció d'educació  
1. A fi de valorar els resultats de l'execució de les funcions encomanades a la inspecció d'educació, preferentment en les relacionades amb les actuacions prioritàries i específiques en el pla general d'actuació anual de cada curs acadèmic, cada inspecció territorial elaborarà una memòria que elevarà a la inspecció general d'educació i que contindrà, almenys, les propostes de millora que s'hauran d'introduir en el pla territorial i en el pla general d'actuació anual del curs següent.  
  
2. La inspecció general d'educació elaborarà la memòria de la inspecció d'educació de la Comunitat Valenciana, que elevarà a l'òrgan superior amb competències en educació, que es publicarà en el Portal de Transparència de la Generalitat i en la pàgina web de la conselleria competent en matèria d'educació.  
  
Article 31. Avaluació de la funció inspectora  
1. S'avaluarà l'exercici de la funció inspectora prenent com a referent les competències associades al treball dels inspectors i inspectores i tenint com a objectiu la millora de la inspecció d'educació. L'avaluació tindrà com a referent les competències tècniques, professionals i socials, necessàries per a l'exercici de la funció inspectora, i serà realitzada d'acord amb indicadors d'innovació i millora. Els indicadors i el procediment de l'avaluació seran objecte de formulació objectiva amb coneixement previ del personal objecte d'avaluació.  
  
2. La conselleria competent en matèria d'educació desenvoluparà els procediments perquè els resultats de l'avaluació de la funció inspectora siguen tinguts en compte en els concursos de trasllats i en altres aspectes relacionats amb la promoció dels inspectors i inspectores d'educació, junt amb les activitats de formació, investigació i innovació.  
  
  
  
DISPOSICIONS ADDICIONALS  
  
Primera. Constitució dels òrgans col·legiats  
Els òrgans col·legiats que es constituïsquen a partir de l'endemà de l'entrada en vigor d'aquest decret hauran d'aprovar un reglament de règim interior en el termini que s'establisca reglamentàriament.  
  
Segona. Incidència en les dotacions de despesa  
L'aplicació i el desplegament d'aquest decret no podrà tindre gens d'incidència en la dotació dels capítols de despesa assignada en la conselleria competent en matèria d'educació, i, en tot cas haurà de ser atesa amb els mitjans personals i materials de la conselleria.  
  
Tercera. Denominacions dels llocs de treball corresponents a la inspecció d'educació  
La conselleria competent en matèria d'educació adaptarà les denominacions dels llocs de treball corresponents a la inspecció d'educació que es relacionen en l'annex d'aquest decret, en el Registre de Personal Docent i en la relació de llocs de treball docents.  
  
  
DISPOSICIONS TRANSITÒRIES  
  
Primera. Formes temporals de provisió de llocs  
Les comissions de servei i les adscripcions provisionals que estiguen vigents en la data d'entrada en vigor d'aquest decret es mantindran fins al 31 d'agost de 2017.  
Fins que la conselleria competent en matèria d'educació no desplegue el procediment de provisió dels llocs de treball de la inspecció d'educació mitjançant el nomenament provisional per millora d'ocupació indicat en l'article 27, la provisió d'aquests llocs de treball es continuarà realitzant mitjançant el procediment de comissió de serveis.  
  
  
Segona. Drets inherents  
Aquest decret no podrà comportar, per al personal integrant de la inspecció d'educació, la disminució de la quantia dels drets econòmics inherents al sistema de carrera vigent per a aquell en el moment de l'entrada en vigor.  
  
Tercera. Requisits d'accés  
Els requisits d'accés al cos d'inspectors d'educació establits en l'article 24 d'aquest decret no seran aplicables als processos selectius convocats abans que entre en vigor.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o d'un rang inferior que s'oposen al que estableix aquest decret, i, expressament, les disposicions següents:  
1. Decret 180/1992, de 10 de novembre, del Govern Valencià, pel qual es regula l'organització i les funcions de la inspecció educativa i s'estableix el sistema d'accés i permanència en el seu exercici.  
2. Decret 197/1993, de 13 d'octubre, del Govern Valencià, de modificació del Decret 180/1992, de 10 de novembre, del Govern Valencià, pel qual es regula l'organització i funcions de la inspecció educativa i s'estableix el sistema d'accés i permanència en el seu exercici.  
  
3. Ordre 51/2012, d'1 d'agost, de la Conselleria d'Educació, Formació i Ocupació, per la qual es regula la constitució i el funcionament de la borsa per a l'exercici temporal de llocs de treball del cos d'inspectors d'educació en l'àmbit de la Comunitat Valenciana.  
  
4. Ordre 66/2015, de 18 de juny, de la Conselleria d'Educació, Cultura i Esport, per la qual es modifica parcialment l'Ordre 51/2012, d'1 d'agost, de la Conselleria d'Educació, Formació i Ocupació, per la qual es regula la constitució i el funcionament de la borsa per a l'exercici temporal de llocs de treball del cos d'inspectors d'educació en l'àmbit de la Comunitat Valenciana.  
  
DISPOSICIONS FINALS  
  
Primera. Modificació del Decret 110/2010, de 23 de juliol, del Consell, pel qual s'adscriu a la conselleria competent en matèria d'educació la gestió del personal i dels llocs de treball de la inspecció educativa de la Comunitat Valenciana  
Es modifica parcialment el contingut de l'annex II del Decret 110/2010, de 23 de juliol, del Consell, pel qual s'adscriu a la conselleria competent en matèria d'educació la gestió del personal i dels llocs de treball de la inspecció educativa de la Comunitat Valenciana, que queda redactat tal com s'indica en l'annex d'aquest decret.  
  
  
Segona. Desplegament normatiu  
Es faculta el titular de la conselleria competent en matèria d'educació per al desplegament del que disposa aquest decret.  
  
Tercera. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 23 de juny de 2017  
  
El president de la Generalitat,  
XIMO PUIG I FERRER  
  
El conseller d'Educació, Investigació, Cultura i Esport  
VICENT MARZÀ IBÁÑEZ.


Còpia Permalink ELI